སྔོན་འཆར་ལྟར་ན་དེ་རིང་ཕྱི་ཚེས་༡༦ཉིན་དགའ་ལྡན་དུ་༧གོང་ས་༧སྐྱབས་མགོན་ཆེན་པོ་མཆོག་ནས་དགེ་འདུན་པ་བརྒྱ་ཕྲག་འགའ་ཤས་བརྙེན་རྫོགས་སྒྲུབ་པ་གནང་རྒྱུ་ཡིན་ན་ཡང་།ཉེ་ཆར་འགུན་ཆམ་འཕྲན་བུ་བཞེས་ཚུལ་བསྟན་པ་དང་།ཉིན་ཤས་སྔོན་འབྲས་སྤུངས་སུ་བརྙེན་རྫོགས་སྒྲུབ་བཞེས་གནང་སྐབས་༧སྐུ་ཐང་མཉེས་པོ་བྱུང་བ་སོགས་ཀྱི་རྐྱེན་པས་དགའ་ལྡན་ནང་གི་བརྙེན་རྫོགས་སྒྲུབ་གནང་རྒྱུའི་མཛད་འཆར་ལ་འགྱུར་བ་ཕེབས་ཡོད་པ་རེད།འོན་ཀྱང་༧གོང་ས་༧སྐྱབས་མགོན་ཆེན་པོ་མཆོག་༧སྐུའི་བླ་སྨན་པ་རྣམ་པས་འགུན་ཆམ་དྲག་བསྐྱེད་དུ་ཕེབས་ཡོད་པ་གསུངས་འདུག་པར་མ་ཟད།སང་ཉིན་ཕྱི་ཚེས་༡༧ཉིན་དགའ་ལྡན་དུ་རྗེ་རིན་པོ་ཆེས་མཛད་པའི་ལམ་གཙོ་རྣམ་གསུམ་གྱི་སྒོ་ནས་ཆོས་འབྲེལ་གསུང་ཆོས་སྩལ་གནང་མཛད་རྒྱུ་ཡིན་ལ།ཕྱི་ཚེས་༡༨ཉིན་མོན་གྷོ་ནས་ཆིབས་ཞལ་བསྒྱུར་གནང་གིས།སྦེལ་ཀོབ་གཞིས་ཆགས་སུ་ཆིབས་བསྒྱུར་དང་།དེ་ཕྱོགས་སུ་ཡང་མཛད་འཆར་མང་དག་ཞིག་ཡོད་པ་ནས་གཙོ་བོ་སེ་རྭ་སྨད་གྲྭ་ཚང་གི་ཆོས་རྭ་དབུ་འབྱེད་དང་སེར་བྱེས་གྲྭ་ཚང་དུ་རྟ་མགྲིན་གྱི་བཀའ་དབང་།སྔ་བསྒྱུར་རྙིང་དགོན་གྲུབ་དབང་པན་ནོར་རིན་པོ་ཆེའི་དམ་པ་དེ་ཉིད་ཀྱིས་ཕྱག་བཏབ་པའི་རྣམ་གྲོལ་དགོན་པར་ཆོས་འབྲེལ་གསུང་ཆོས་སྩོལ་རྒྱུ་སོགས་ཡིན་པ་རེད།།